Rasmus Lund-Nielsen (M), 2023-05-25:
Jeg føler mig heldig at være en del af den sidste generation, hvor jeg som født i 80'erne jo faktisk kan tænke tilbage på min barndom og få indre billeder af at klatre i træer, spille bold og lege med venner på vejen.
I dag er barndommen mildt sagt anderledes.
For det er nemlig sådan, at barndommen i dag jo er blevet belejret af smartphones og techgiganter, som for alt for mange har skabt et teknologisk fængsel.
Vi ved jo, at techgiganternes forretningsmodeller går ud på at fastholde brugerens opmærksomhed så lang tid som overhovedet muligt.
Vi ved, at deres apps er designet til, at man bare skal scrolle videre og videre, mens der bliver udløst mere og mere dopamin i hjernen, og det er jo derfor, at det meget rammende af en amerikansk professor for nylig blev kaldt for digitalt narko.
Det er altså digitalt narko, som vi lader ligge frit fremme, og som er i fuld gang med at ødelægge hele generationer af unge mennesker.
Vi kender jo tallene; nogle af dem har allerede været nævnt.
Hver fjerde 15-årige pige bruger 30 timer om ugen på sociale medier, over halvdelen af drengene mellem 11 og 19 år ser ikke deres venner i løbet af en uge, og hver tredje får afbrudt sin søvn flere gange om ugen, fordi de skal tjekke noget på mobilen.
Og hvad mon det egentlig gør ved vores børns hjerner at bruge flere timer på 9 sekunder lange videoer på TikTok?
Som psykolog ved jeg en smule om det, men man behøver altså ikke at være hjerneforsker for at regne ud, at det selvfølgelig gør det ekstremt svært at lære at koncentrere sig, og det er jo også derfor, at Dansk Industri for nylig var ude at anbefale mobilfrie skoler, for det er jo også fremtidens arbejdskraft, det sådan set handler om.
Men arbejdskraften er egentlig ikke det, der bekymrer mig her, for det mest tragiske er jo, at den overdrevne og uregulerede skærmbrug med al sandsynlighed er den drivende faktor i den trivselskrise, vi ser udspille sig blandt unge.
Det møder jeg stadig nogle der er i tvivl om, men dem vil jeg bare bede om at overveje, hvad det mon gør ved et barns trivsel at bruge det meste af dagen stillesiddende foran en skærm og ikke se sine venner.
Hvad gør det konstant at være på og aldrig give nervesystemet ro, at være i kronisk søvnunderskud og at se alle ens skolekammerater begravet i skærme, som gør det sværere og sværere at danne relationer til andre?
Som psykolog i egen praksis har jeg set, hvad det gør.
Jeg har set, hvad det gør, når unge mennesker ser deres potentiale smuldre mellem fingrene på dem, fordi de er blevet afhængige af skærme.
Vi taler om begavede unge mennesker, der må droppe ud af deres studie kort tid inden den afsluttende eksamen; om elever i udskolingen, der skolevægrer sig i månedsvis, fordi de er blevet afhængige af de her skærme.
Og som far til en dreng i førskolealderen og til en dreng mere, som kommer om en uge, så vil jeg have meget svært ved at se mig selv i øjnene, hvis ikke vi får rykket markant på den her dagsorden.
Der er ikke noget i det her borgerforslag, som jeg ville have nogen som helst betænkeligheder ved at indføre i morgen.
Elementerne flugter i øvrigt med det, som jeg selv foreslog i en bog kort inden valget, og som jeg gik til valg på, nemlig at vi som minimum bør kunne sikre, at man rent faktisk har den alder, som er påkrævet for at bruge sociale medier.
Den alder er jo i dag 13 år, men vi ved, at der er massevis af 9-årige, som bruger flere timer på sociale medier, og det ser jeg som et kæmpeproblem.
Altså, det er et kæmpeproblem, og det er et gedigent svigt, at der ikke er politikere herinde, der har gjort noget ved det før nu.
Børn skal jo ikke være forsøgsdyr i et eksperiment – børn skal være børn, og vi skal give dem deres barndom tilbage.
Det er det, som det her borgerforslag handler om.
Fremtidens generationer skal også kunne mindes at lege med deres venner, når de tænker tilbage på deres barndom.
Så Moderaterne støtter det her forslag på den måde, at vi vil indføre alt det, man kan indføre, uden at være i karambolage med EU-retten.
Tak for ordet.
Jeg erkender fuldt ud, at de sociale medier også har bragt rigtig mange gode ting med sig, og jeg er på ingen måde interesseret i, at vi skal forbyde de sociale medier.
Jeg er bare interesseret i, at man har en nogenlunde moden hjerne, når man indskiber sig i de her sociale medier, og at vi også begrænser sociale medier på en måde, hvor man ikke som 9-årig, som jeg ved kan være tilfældet, bruger flere timer om dagen på Snapchat.
Det er jo mod hensigten med de sociale medier.